LT Europos Sąjungos oficialusis leidinys C 236/10

Paraiškos paskelbimas pagal Reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

(2007/C 236/07)

Šis paskelbimas suteikia teisę užprotestuoti paraišką pagal Reglamento (EB) Nr. 510/2006 (1) 7 straipsnį. Užprotestavimas turi būti pateiktas Komisijai per šešis mėnesius nuo šio paskelbimo.

SANTRAUKA

TARYBOS REGLAMENTAS (EB) NR. 510/2006

„PRESUNTO DE VINHAIS“ arba „PRESUNTO BÍSARO DE VINHAIS“

EB Nr.: PT/PGI/005/0456/20.04.2005

SKVN ( ) SGN ( X )

Šioje santraukoje informavimo tikslais pateikiami pagrindiniai produkto specifikacijos elementai.

1. Kompetentinga valstybės narės įstaiga:

Pavadinimas: Gabinete de Planeamento e Políticas Adresas: Rua Padre António Vieira, n.o 1-8.o P-1099-073 Lisboa Telefonas (351) 213 819 300 Faksas (351) 213 876 635 El. paštas gppaa@gppaa.min-agricultura.pt

2. Grupė:

Pavadinimas: ANCSUB — Associação Nacional de Criadores de Suínos de Raça Bísara Adresas: Edifício da Casa do Povo — Largo do Toural P-5320-311 Vinhais Telefonas (351) 273 771 340 Faksas (351) 273 770 048 El. paštas ancsub@bisaro.info Sudėtis: Gamintojas ir (arba) perdirbėjas ( X ) Kiti ( )

3. Produkto rūšis:

1.2 klasė — mėsos produktai (virti, sūdyti, rūkyti)

4. Specifikacija:

(Reglamento (EB) Nr. 510/2006 4 straipsnio 2 dalyje pateiktų reikalavimų santrauka)

4.1. Pavadinimas: „Presunto de Vinhais“ arba „Presunto Bísaro de Vinhais“

4.2. Apibūdinimas: Gaminys pagamintas iš atitinkamame Zootechniniame veislės registre įrašytų Bísaro veislės suaugusių kiaulių patinų, išskyrus nekastruotus patinus, ir patelių užpakalinių galūnių, kurios išpjautos sėdmenų gaktikaulio sinfizės lygyje ir kurias sudaro kaulinė atrama: kulšies kaulas, šlaunikaulis, girnelė, blauzdikaulis, šeivikaulis, slėsnos kaulas, pėdos kaulas, falanga ir aplink šiuos kaulus esanti raumenų masė. Atsižvelgiant į antsvorio problemą ir į tai, kad nelengva gaminti kumpius, kurie savo ypatybėmis būtų tinkami prekybai ir atitiktų maisto produktų saugumo reikalavimus, pastaruoju metu ypač rekomenduojama ir vis dažniau linkstama išpjaustyti kojas šlaunies kaulo sąnario lygyje ir pašalinti kulšies kaulą bei aplink jį esančią raumenų masę. Šlaunys yra sūdomos ir įtrinamos maltais raudonaisiais pipirais, „Tras-os-Montes“ aliejumi (šis aliejus nepakeičiamas, nes gaminiui produktui jis suteikia specifinį skonį, aromatą ir tekstūrą) ir (arba) Bísaro veislės kiaulių taukais; po to šlaunys rūkomos ant silpnos ugnies naudojant ąžuolo arba kaštono malkas ir brandinamos (brandinimo procesas užtrunka ne trumpiau kaip 12 mėnesių). Gaminys — tai plati ir pailga šlaunis su pėda. Pailgą formą lemia tai, kad Bísaro veislės gyvulių užpakalinės galūnės yra gan ilgos ir kaulėtos. Išorėje, pjūvio plote, pastebima raudonai kaštoninė spalva; pagal tai galima spręsti, kad ruošiant gaminį panaudoti malti raudonieji pipirai ir kad gaminys buvo rūkomas; likusioje kumpio dalyje išsaugomas išorinis odos sluoksnis. Pjūvio vietoje matyti, kad produktas subrandintas; jam būdinga spalva kinta nuo rausvos iki tamsiai raudonos; gaminys aliejingas, į raumenis infiltruoti riebalai teikia blizgesio, aromato ir balto perlamutro spalvą. Gaminys yra malonaus, švelniai sūraus dūmų skonio, jame nedaug pluoštų; jis yra minkštas, sultingas ir malonaus bei lengvo dūmų aromato. Vidutiniškai jame yra 28,2 % baltymų, 7,4 % riebalų, 9,2 % NaCl ir 52,4 % drėgmės. pH lygis yra 5,76, aW — 0,85. „Presunto de Vinhais“ vidutiniškai sveria 12–18 kg.

4.3. Geografinė vietovė: Atsižvelgiant į tai, kad šio produkto gaminimo būdas yra tradicinis, kad gyvuliai turi būti šeriami specialiu pašaru, kad vietos gyventojai privalo mokėti tinkamai rūpintis gyvuliais, ir į tai, kad, norint gauti tikrai išskirtinės kokybės žaliavą, pagrindinio gyvulių pašaro auginimui reikalingas specifinis dirvožemis, „Presunto de Vinhais“ kumpiui gaminti naudojamos Bísaro veislės ir kryžminių veislių kiaulės gimsta, auga, dauginasi, skerdžiamos ir pjaustomos Bragansos apygardos Alfandegos da Fe, Bragansos, Karazeda de Ansiaineso, Freišo de Espanada a Sinta, Masedo de Kavaleiroso, Miranda do Doraso, Mirandelos, Mogadoro, Tore de Monkorvo, Vila Floro, Vimiozo bei Vinjaiso savivaldybėse ir Vila Realio apygardos Alijo, Botikaso, Šaveso, Mesao Frijo, Mondin de Basto, Montalegrės, Mursos, Regvos, Ribeira de Penos, Sabrozos, Santa Marta de Penaguiao, Valpasoso, Vila Poka de Agiaraso bei Vila Realo savivaldybėse, nes tik šiose vietovėse aptinkama šios veislės kiaulėms tinkamo pagrindinio pašaro ir tik čia turima reikiamų gyvulininkystės įgūdžių.

Atsižvelgiant į ypatingas oro sąlygas, reikalingas „Presunto de Vinhais“ gaminti, į gyventojų įgūdžius ir taikomą saugią bei nekintamą vietos metodiką, perdirbimo geografinę vietovę, kurioje kumpis gaunamas, brandinamas, pjaunamas ir laikomas specialiomis sąlygomis, sudaro tik Bragansos apygardos Alfandegos da Fe, Bragansos, Karazeda de Ansiaineso, Freišo de Espanada a Sinta, Masedo de Kavaleiroso, Miranda do Doraso, Mirandelos, Mogadoro, Tore de Monkorvo, Vila Floro, Vimiozo ir Vinjaiso savivaldybės.

4.4. Kilmės įrodymas: „Presunto de Vinhais“ gali būti gaminamas tik tinkamai licencijuotose įmonėse, kurios veikia minėtoje perdirbimo vietovėje. Visas gamybos procesas griežtai kontroliuojamas, ir tai leidžia užtikrinti gaminio atsekamumą. Žaliava gaunama iš Bísaro veislės kiaulių, auginamų gyvulininkystės įmonėse, turinčiose žemės plotų, kuriuose taikoma tradicinė gyvulininkystės sistema (pusiau ekstensyvioji gyvulininkystė) ir kuriose gaminamas tradicinis pašaras. Būtina pažymėti, kad kiaulės ėda daug kaštonų, todėl išskirtinės jų mėsos organoleptinės savybės plačiai žinomos. Kiaulės skerdžiamos ir pjaustomos licencijuotose įmonėse, kurios veikia gaminio geografinėje vietovėje. Perdirbimo operacijos gali būti atliekamos tik tose įmonėse, kurios turi gamintojų susivienijimo suteiktas veiklos licencijas, ir tik gavus kontroliuojančios įstaigos sutikimą. Kiekvienas gaminys yra pažymėtas numeruotu sertifikavimo ženklu, todėl galima patikimai atsekti gaminį pagaminusią žemės ūkio įmonę. Gaminio kilmę galima įrodyti bet kuriame gamybos etape pagal serijos numerį, kuris yra privaloma sertifikavimo ženklo dalis.

4.5. Gamybos būdas: Kumpiai (šviežio kumpio svoris viršija 8 kg) iš pradžių laikomi 24 valandas; po to jie suspaudžiami masažuojant, kad ištekėtų visas viduje esantis skystis. Po to jie užberiami druska ir laikomi maždaug 30 dienų (priklausomai nuo pradinio svorio) patalpoje, kurios temperatūra ne aukštesnė kaip 6 °C ir kurioje drėgmė siekia 80–90 %. Druskos likučiai nuplaunami vandeniu. Nutekėjus vandeniui oda nepadengtos vietos įtrinamos maltais raudonaisiais pipirais, „Tras-os-Montes“ aliejumi ir (arba) Bísaro veislės kiaulių taukais. Kumpiai labai lėtai rūkomi ant silpnos ugnies, naudojant sauso ąžuolo arba kaštono malkas. Pakilus temperatūrai riebalų aromatas persmelkia raumenų pluoštus, o tai labai pagerina gaminio savybes. Po to kumpis vytinamas ir brandinamas — tai daroma šaltose ir sausose patalpose (rūsiuose arba vytinimo kamerose), kur tęsiasi biocheminiai procesai ir gaminį teigiamai veikia mikrobinė flora, suteikianti jam ypatingo skonio ir aromato. Visas procesas tęsiasi ne trumpiau kaip 12 mėnesių. „Presunto de Vinhais“ pateikiamas rinkai nepjaustytas, supjaustytas griežinėliais arba gabalais; būtina užtikrinti, kad su gaminiu susiliečianti pakuotė būtų tinkama. Ypač svarbu, kad būtų sudarytos tinkamos „Vinhais“ kumpio pjaustymo ir saugojimo sąlygos, nes nuo to priklauso produkto organoleptinių savybių išsaugojimas ir galimybė patikrinti produkto kokybę — netinkamai atlikus šias operacijas gali išsitrinti sertifikavimo ženklas. Reikalavimai, susiję su riekių storio, pjaustymo įrankio tipo ir jo panaudojimo būdo pasirinkimu, temperatūra, operacijos atlikimo greičiu (kad gaminys nebūtų užkrėstas bei apkartintas) ir pačia specialistų atliekama degustacija, turi būti vykdomi tik kilmės vietovėje, kad būtų apsaugoti vartotojai ir gamintojai. Tačiau produktas gali būti pjaustomas prekybose vietose arba restoranuose už gamybos vietovės ribų, jeigu tai daroma vartotojo akivaizdoje, kad jis galėtų įsitikinti, jog produktas turi sertifikavimo ženklą ir etiketę.

4.6. Ryšys su geografine vietove: Nuo seno šioje vietovėje egzistavusios kiaulininkystės svarbą liudija įvairios zoomorfinės skulptūros ir tai, kad įvairiuose savivaldos registruose minimi paršeliams ir iš jų gaminamiems gaminiams taikomi mokesčiai. Gaminio ryšys su geografine vietove nustatomas pagal vietinių gyvulių veislę, jų šėrimą vietinės kilmės produktais, žinias, susijusias su mokėjimu pjaustyti ir sūdyti kiaulės kumpį, laipsnišką rūkymą ant silpnos ugnies naudojant vietines malkas ir pagal brandinimą labai šaltoje bei sausoje šiam regionui būdingoje aplinkoje.

4.7. Kontrolės institucija:

Pavadinimas: Tradição e Qualidade — Associação Interprofissional para Produtos Agro-Alimentares de Trás-os-Montes Adresas: Av. 25 de Abril, 273 S/L P-5370-202 Mirandela Telefonas (351) 278 261 410 Faksas (351) 278 261 410 El. paštas tradição-qualidade@clix.pt

Pripažinta, kad įstaiga „Tradição e Qualidade“ atitinka standarto 45011:2001 reikalavimus.

4.8. Ženklinimas etiketėmis: Ant etiketės būtinai turi būti užrašas „Presunto de Vinhais — Indicação Geográfica Protegida“ arba „Presunto Bísaro de Vinhais — Indicação Geográfica Protegida“, atitinkamas Bendrijos logotipas ir „Vinhais“ gaminio logotipas, kurio pavyzdys pateikiamas toliau. Ant etiketės taip pat būtinai turi būti sertifikavimo ženklas, ant kurio turi būti nurodytas gaminio pavadinimas, speciali nuoroda, kontrolės įstaigos pavadinimas ir serijos numeris (skaitmeninis arba raidinis-skaitmeninis gaminio atsekamumo kodas).

(1) OL L 93, 2006 3 31, p. 12.